Mynen fruntlyken gruth myt vormoge allis guden stets tho vorenn. Ersamen vnde wolwysen, leuen naber vnde guden frunde, als juwe leffde my ame latisten schr[e]uen, dat her Johan van Grist were van juwer wegen an den heren konyngh van Dennemarcken gereyset vme sik myt juncker Wilhelm to vordregende, vnde dat erste he wedder queme denne Lasse Peterson, borgermester, vnde Peter Symonson, borger to Abo, mynen undersaten, eyn antwort to benalende; gy weten woll, leuen frunde, sehe myt juncker Willem nicht hebben to donde ok van syner wegen nicht gespraken; will juncker Willem vme syn dell spreken, dar mach he vo&#x0364;r raden dar bekummern, so sick nicht mede, sunder myn fruntlik begere yss, gy, leuen frunde, vmme guder nabersschopp willen dessen mynen vorscreuen vndersaten willen laten rede volgen ere dell, wes en tokumpt, vppe dat se nene groter vorspildinge deruen dar vppe don, wente se doch alrede schaden genoch der vmme geleden hebben, vnde my des juwe beschreuen antwort to benalende oft se wes edder nicht hebben solen, will ik gerne irkennen tegen juwe leffde, de jk Gode frolik vnde gsunt beuele. Screuen vppe Abo ame auende Symonis vnde Iude anno lxxxviij°. Stenn Sture vam Gripszholme, ritter, vorstennder des rykes tho Swedenn. Adress: Denn ersamen vorsichtigenn vnde wolwysen mannen heren borgermesteren vnde radtmannen der stadt Reuell, synen bysunder leuen naberen vnde guden frundenn.